Rivuluzzioni nnipinnintista siciliana dû 1848

La rivuluzzioni nnipinnintista dû 1848 succidìu n Sicilia e rapprisenta la prima nta l’Europa di ddu annu ca nfatti era riccu di rivuluzzioni nnipinnintisti e/o libbirali. Duranti lu piriudu di nu menzu sèculu dû 1812 ô 1862 ni attruvamu armenu quattru rivuluzzioni significanti ca abbènninu n Sicilia. Chidda dû 1848 è arricurdata nun sulu pû fattu ca succidìu nta n'èbbica europea quannu s'attròvanu assai rivuluzzioni pi tutti li banni, ma videmma pû fattu dâ mudirnitati dî principî affirmati, cuntinennu chiddi dâ rapprisintativitati pupulari e dâ cintralitati dû Parramentu, tantu menu dâ supiriuritati dû Parramentu a rispettu ô stissu reghi. Ô stissu tempu fu propunuta l'idìa assai avanzata di na cunfidirazzioni cu l’àutri stati e pòpuli di l'Italia. Li principî suciali e pulìtichi ca vìnniru affrimmati si ponnu vidiri comu na cuntinuitati di li cunquisti dâ pricidenti Custituzzioni siciliana dû 1812, ca rapprisintò nu mudellu assai avanzatu videmma (n tèrmini jurìdici e pulìtici). 

Lu risurtatu di sta rivuluzzioni fu n'abbrivisciutu Statu Sicilianu, supravivennu p'un annu (o sìdici misi, p'èssiri cchiù pricisi). Lu statu fu guidatu di Ruggeru Sèttimu, ca, numinatu Patri dâ Pàtria e Prisidenti dû Cunzigghiu dû Regnu di Sicilia, si cumpurtò di veru e propiu comu Capu di Statu n aspittanza ca lu Parramentu Sicilianu addijissi nu cannidatu ô tronu, capaci di libbiràrisi d'ogni lijami câ dinastìa d’appartinenza. Acchidunu suprattuttu pripiratu a accittari in toto la Custituzzioni Siciliana. 

Câ cunzinna di Palermu, lu 15 di maiu dû 1849, lu Statu Sicilianu, natu dâ rivuluzzioni dû 12 di jinnaru, accabbò di vìviri e li Burbuna arriturnaru ô putiri. 

Ruggeru Sèttimu si nni jiu n esiliu ntâ Malta, a bordu di na navi ngrisa. Ntô  portu di Valletta fu accittatu cu l'anuri di nu Capu di Statu. Murìu ntâ Malta ntô 1863. La salma di Sèttimu è òi sippilluta nnâ Chiesa di San Domenico, Pantheon dî Siciliani.

Talìa puru
 Regnu dî Dui Sicili
 Giuseppi La Farina

Bibbliugrafìa
 Correnti, Santo (2002) A Short History of Sicily, Les Editions Musae, Montreal.
 Scianò, Giuseppe (2004) Sicilia, Sicilia, Sicilia!, Edizione Anteprima, Palermo (in Italian).

Catigurìa:Rivuluzzioni nnipinnintista siciliana dû 1848